சிதம்பரம் - தமிழ் விக்கிபீடியா (Tamil Wikipedia)

# சிதம்பரம்

### கட்டற்ற கலைக்களஞ்சியமான விக்கிபீடியாவில் இருந்து.

சிதம்பரம் ஆலயம்

சிதம்பரம் (Chidambaram) தமிழ் நாட்டில் புகழ் பெற்ற நகரங்களுள் ஒன்று ஆகும். சிதம்பரம், ஆலய நகர் என்றும் நாட்டிய நகர் என்றும் அழைக்கப்படுகிறது. தமிழ்நாட்டின் வடதிசையில் அமைந்திருக்கும் கடலூர் மாவட்டத்தில் உள்ளது. நாட்டியத்திற்கும், கட்டடக்கலைக்கும், பக்திக்கும் புகழ் பெற்ற நகர், சிதம்பரம்.

திருசிற்றம்பலம் என்ற பெயர், சிற்றம்பலமாக மருவி சிதம்பரம் என வழங்கப்படுகிறது. சிதம்பரத்தில் உள்ள ஆலயம் உலகப்புகழ் பெற்றது. இது தில்லை மரங்கள் நிறைந்த காடாக முற்காலத்தில் இருந்ததால், தில்லை என்றும் தில்லையம்பலம் என்றும் அழைக்கப்பட்டது.

## [தொகு] வரலாறு

சிதம்பரத்தில் உள்ள நடராசர் ஆலயம் என்று எழுப்பப்பட்டது என்பதற்கு சரியான ஆதாரம் எதுவும் இல்லை. பக்தி இலக்கியத்திலும், சங்க இலக்கியத்திலும் இந்துக் கடவுளான சிவபெருமானைப் பற்றி பாடப்பெற்றுள்ளது. ஆனால் சோழ மன்னர்கள் பலர், இந்த ஆலயத்தின் மேம்படுத்துதலுக்கு மிகவும் உதவி புரிந்ததாக, இங்குள்ள ஆலயத்தில் உள்ள கல்வெட்டுகளிலிருந்தும், பொற்கூரையினாலும் நாம் அறிந்துகொள்ள முடியும். சோழர்களுக்குப்பின் பாண்டிய மன்னர்களும், கிருஷ்ண தேவராயரும் உதவிகள் பலபுரிந்ததாகவும் கல்வெட்டுகளில் உள்ளது.

## [தொகு] ஆலயம்

பொற்கூரை வேயப்பட்ட கர்ப்பகிரஹம்

சிதம்பரத்தில் உள்ள ஆலயம் மிகவும் பழைமையானது, பெருமை வாய்ந்தது. சைவர்களின் முக்கிய கடவுளான சிவபெருமான், நடராசர் என்ற பெயரில் வீற்றிருக்கும் ஆலயமும், வைணவர்களின் முக்கிய கடவுளான திருமால், கோவிந்தராசப் பெருமாள், புண்டரீகவல்லித் தாயாருடன் வீற்றிருக்கும் ஆலயமும் இந்த நகருக்கு பெருமை சேர்க்கிறது. ஏனைய இந்து ஆலயங்களில் லிங்க வடிவமாக இருக்கும் சிவபெருமான், நடனமாடும் நிலையில் இவ்வாலயத்தில் இருக்கிறார். நடனமாடும் நிலை இருப்பதால், பரதநாட்டியம் என்னும் நாட்டியக்கலைக்கு முதற்கடவுளாக நடராசரை வணங்குகின்றனர்.

நாற்பது ஏக்கர் பரப்பளவில், நான்கு திசைக்கென ஒரு கோபுரமாக நான்கு கோபுரங்களும், ஐந்து சபைகளும் உடையது இந்த ஆலயம். இவ்வாலயத்தில் உள்ள கிழக்கு கோபுரத்தில் நூற்றியெட்டு பரதநாட்டிய நிலைகளில் உள்ள சிற்பங்களை காணமுடியும். மேலும் இங்கு மூலவர் சிலை இருக்கும், இடம் கனக சபை என்று அழைக்கப்படுகிறது. இந்த சபை, பராந்தக சோழ மன்னனால் பொற்கூரை வேயப்பட்டு கனக சபை என்ற பெயர் பெற்றது.

சைவப்பெரியோர்களான நாயன்மார்கள் பாடிய தேவாரத்தில் சிதம்பரம் பற்றி கூறப்பட்டுள்ளதாலும், நாயன்மார்கள் நால்வரும் இங்கு வந்து பாடியதாலும் இது பாடல் பெற்ற தலம் என்று அழைக்கப்படுகின்றது. மேலும் பஞ்சபூதங்களில் ஒன்று எனக்கூறப்படும் ஆகாசம் வடிவில், சிவன் இருக்கிறார் என்பதை குறிப்பால் உணர்த்தும் வகையில் சிதம்பர ரகசியம் அமைக்கப்பட்டுள்ளது. இரத்தினத்தால் செய்யப்பட்ட நடராசர் விக்கிரகமும், ஆதிசங்கரர் அளித்த ஸ்படிக லிங்கமும், இன்றும் சிதம்பர ஆலயத்தில் பூஜித்து வரப்படுகிறது.

வைணவக் கடவுளான திருமால் இங்கு திருச்சித்திரக்கூடம் என்ற சபையில், நடராசரின் கனகசபைக்கு வெகு அண்மையில் இங்கு பிரதிட்டை செய்யப்பட்டுள்ளார். நாலாயிர திவ்ய பிரபந்தத்தில் திருச்சித்திரக்கூடம் என்பது பற்றி குறிப்பு உள்ளதாகக் கூறப்படுகிறது.

இவ்வாலயத்தில் சிவபெருமானின் மனைவியாகக் கருதப்படும் சிவகாமியம்மையின் ஆலயமும் உள்ளது.

இவ்வாலயத்தில் உள்ள ஆயிரங்கால் மண்டபம் எனப்படும் ஆயிரம் தூண்கள் கொண்ட மண்டபம், சிற்பக்கலைக்கும், கட்டடக்கலைக்கும் பெயர்பெற்றது. இதை நிபுணர்கள் கட்டடக்கலையின் அற்புதம் என்று புகழ்கின்றனர்.

நடராசர் ஆலயமும், தில்லையம்மன் ஆலயமும், இளமையாக்கினார் ஆலயமும், திருச்சித்திரக்கூடமும் இருப்பதால், ஆலய நகரம் என்று அழைக்கப்படுகின்றது.

## [தொகு] நாட்டியம்

நடராசர்

சிவபெருமான் நடனமாடும் நிலையில் இங்கு நடராசராக இருப்பதால், நாட்டியக் கலைக்கு முழுமுதற்கடவுளாகக் கருதப்படுகிறார். நடராசரின் நாட்டியம், ஆனந்த தாண்டவம் என்று ஆனந்தக் கூத்து என்றும் அழைக்கப்படுகிறது.

சிதம்பரத்தில், நாட்டியாஞ்சலி என்ற நாட்டிய விழா ஒவ்வொரு வருடமும் நடைபெறுகிறது. இங்கு உலகில் பல்வேறு இடங்களில் நாட்டியம் பயிலும் கலைஞர்கள், தங்களுடைய நாட்டியத்தை அர்ப்பணமாக வழங்குகின்றனர். கலைஞர்கள் இங்கு வந்து நாட்டியார்ப்பணம் செய்வதை ஒரு பெருமையாக கருதுகின்றனர்.

## [தொகு] மற்றவை

- தமிழகத்தின் மிக முக்கியமான மற்றும் பழமை வாய்ந்த பல்கலைக்கழகங்களில் ஒன்றான அண்ணாமலை பல்கலைக்கழகம், சிதம்பரத்தில் உள்ளது.
- இராகவேந்திரர் என்ற ஆன்மீகத் தலைவர் பிறந்த இடமான புவனகிரி, சிதம்பரத்திற்கு வெகு அண்மையில் உள்ளது.
- ஏனைய பிற சைவ திருத்தலங்களான, சீர்காழி, வைத்தீஸ்வரன் கோவில், திருப்பாதிரிப்புலியூர் சிதம்பரத்திற்கு வெகு அண்மையில் உள்ளது.
- தமிழகத்தின் பிரபலமான சுற்றுலாதலமான பிச்சாவரம், எனப்படும் சதுப்புநிலக்காடு சிதம்பரத்திற்கு வெகு அண்மையில் உள்ளது.

"http://ta.wikipedia.org../../../%E0%AE%9A/%E0%AE%BF/%E0%AE%A4/%E0%AE%9A%E0%AE%BF%E0%AE%A4%E0%AE%AE%E0%AF%8D%E0%AE%AA%E0%AE%B0%E0%AE%AE%E0%AF%8D.html" இலிருந்து மீள்விக்கப்பட்டது

பக்க வகைகள்: தமிழக ஊர்களும் நகரங்களும் | பாடல் பெற்ற தலங்கள் | தமிழ்நாட்டுக் கோயில்கள்

##### Views

- கட்டுரை
- உரையாடல்
- நடைமுறையிலுள்ள திருத்தம்

##### தேடு

##### ஏனைய மொழிகள்

- ইমার ঠার/বিষ্ণুপ্রিয়া মণিপুরী
- Deutsch
- English
- नेपाल भाषा
- Svenska